
УнафэщIыр яхъуэж
Адыгей.Урысей Федерацэм и Президент Путин Владимир Адыгейм щыIэ УФСБ-м и унафэщIу игъэуващ Шаменков Виктор.
Мы IэнатIэм и пэкIэ Шаменков Виктор Тэтэрстаным и УФСБ-м и унафэщIым и къуэдзэу щытащ. Адыгейм и Iэтащхьэм и къалэнхэр пIалъэкIэ зыгъэзащIэ КъумпIыл Мурат ирагъэцIыхуащ республикэмкIэ УФСБ-м и тхьэмадэщIэр. А къулыкъур 2009 гъэм щыщIадзауэ иджы къэсыху иIыгъащ Селезнёв Олег.
Зэдэлэжьэну зэгуроIуэ
Абхъаз.Якутиемрэ Абхъаз Республикэмрэ ЩIэныгъэхэмкIэ я академиехэр зэрызэдэлэжьэнум теухуауэ зэгурыIуащ.
Тхыдэ, щэнхабзэ къулеягъ зыбгъэдэлъ республикэхэр щIэныгъэмкIэ, технологиещIэхэмкIэ зэрызэдэлэжьэнум теухуа зэгурыIуэныгъэм дыгъуасэ Iэ щIадзащ Якутием ЩIэныгъэхэмкIэ и академием и президент Колодезников Игоррэ Абхъазым ЩIэныгъэхэмкIэ и академием и Iэтащхьэ Джапуа Зурабрэ. Мы щIыналъэхэр фIыуэ зэпэжыжьэми, Абхъазымрэ Якутиемрэ я щIэныгъэлIхэр гъунэгъу зэхуищIащ щIэныгъэхутэ лэ-жьыгъэшхуэ зэрырагъэкIуэкIым, IэщIагъэлIхэр гъэхьэзырыным гулъытэшхуэ зэрыхуащIым, абы и лъэныкъуэкIэ зэрызэдэIэпыкъум.
Уэмрэ псыдзэмрэ я лъэужь
Къэрэшей-Шэрджэс. Республикэм и Зеленчукскэ станицэм дэсхэм уэр зэранышхуэ яхуэхъуащ. Хъыбар къызэратамкIэ, унэ 53-м я унащхьэр зэрахъуэкIын хуейуэ зэтрикъутащ.
КъинэмыщIауэ, Домбай жылагъуэм дэт турист IуэхущIапIэ зыбжанэм псы ящIэуащ. МЧС-м и лэжьакIуэхэм хьэщIэщым къыщIагъэIэпхъукIын хуей хъуащ зызыгъэпсэху цIыхуи 130-рэ, абыхэм ящыщу 77-р сабийщ. Домбай и администрацэм къызэритымкIэ, цIыхухэм я дежкIэ шынагъуэ щыIэкъым. Апхуэдэуи пIалъэкIэ зэхуащIащ Теберда къэрал мэз гъэфIэным (заповедникым) ухуэзышэ гъуэгу 17-м щыщу 4-р.
УЭРДОКЪУЭ Женя.
